Datums bekend vir universiteite se 2021- akademiese jaarDr. Blade Nzimande. Foto: Kopano Tlape/GCIS Altesaam 25 universiteite in Suid-Afrika sal einde Maart volgende jaar hul 2021- akademiese jaar afskop met een universiteit kort daarna in April. Dr. Blade Nzimande, minister van hoër onderwys en opleiding, het Donderdag meer inligting bekend gemaak oor die stand van sake wat universiteite se huidige asook die komende akademiese jaar in die lig van die Covid-19-pandemie betref. “Ek wil Suid-Afrikaners daarvan verseker dat al ons universiteite daartoe verbind is om die huidige akademiese jaar teen middel Maart 2021 te voltooi.” Dit is in pas met die uitslae van die Nasionale Senior Sertifikaat (NSS)-eksamen wat op 23 Februarie bekend gemaak word. In ’n verrassende wending sê die minister dit lyk asof studente by ’n aantal universiteite vanjaar beter gevaar het vergeleke met vorige jare. Dit kan moontlik toegeskryf word aan ’n “multimodale, gemengde benadering tot onderrig en leer, die geleentheid vir studente om op meer verskillende maniere teen hul eie tempo te leer, asook veelvuldige assesseringsmetodes”. Die minister sê dit is dus duidelik dat multimodale aanlyn afstandsonderrig ’n standaard deel behoort te word van die toekomstige hoëronderwysstelsel.